গাখীৰ এবিধ পুষ্টিকৰ খাদ্য যিয়ে দেহৰ সুষম বৃদ্ধিত অৰিহণা যোগায়, তদুপৰি সুস্থতা সুৰক্ষিত কৰাতো বিশেষ ভূমিকা পালন কৰে। ইয়াত উভৈনদী হৈ থকা কেলছিয়াম তথা ‘ খ ’ খাদ্যপ্ৰাণে হাড় মজবুত কৰে আৰু স্নায়বিক দুৰ্বলতা সমূলি প্ৰতিৰোধ কৰে। ইয়াত থকা প্ৰচুৰ পৰিমাণৰ প্ৰ ’ টিনে তেজত চেনিৰ মাত্ৰা স্থৱিৰ কৰি ৰাখি মানসিক চাপ প্ৰতিৰোধ কৰে। ‘ গ ’ খাদ্যপ্ৰাণ উভৈনদী হৈ থকা অন্যতম ফল সুমথিৰা, নেমু, আমলখি আদি। উদ্বিগ্নতাত ভোগা লোকৰ শৰীৰৰ অধিক পৰিমাণে মুক্তমূলক উৎপন্ন হয় যিবোৰে দেহৰ ক্ষতিসাধন কৰে। এইবোৰৰ উৎপাদনত খাদ্যপ্ৰাণে বাধা প্ৰদান কৰে আৰু দেহৰ ক্ষয় পৰ্যন্ত মেৰামতি কৰে। দৰাচলতে মানসিক চাপৰ ফলত উদ্ভৱ হোৱা সকলো দুৰ্দশাৰ পৰা নেমু, সুমথিৰাকে ধৰি ‘ গ ’ খাদ্যপ্ৰাণেৰে সু-সমৃদ্ধ ফালে দেহক সামগ্ৰিকভাৱে ৰক্ষা কৰে। সকলো ধৰণৰ নভগা বীজ যেনে গম, অ ’ ট, অঁকাৰী চাউলত প্ৰচুৰ পৰিমাণে খাদ্যপ্ৰাণ ‘ খ ’ তথা ছেৰ ’ টনিন উৎপাদন কৰা শৰ্কৰা থাকে যিবোৰে তেজত চেনিৰ মাত্ৰা বাঢ়িবলৈ নিদিয়ে। গোটা বীজ তথা অকাৰী চাউলত প্ৰচুৰ পৰিমাণে ভক্ষা আঁহ থাকে যিবোৰে স্বাস্থ্যৰক্ষাত বিশেষ ভূমিকা পালন কৰে। ব্ৰক ’ লী, বন্ধাকবিৰ দৰে ঘন সেউজীয়া শাক-পাচলিত খাদ্যপ্ৰাণ উভৈনদী-যিবোৰে প্ৰবল উদ্বিগ্নতাত ভোগা লোকৰ দেহ স্বাভাৱিক কৰিবলৈ বিশেষ ধৰণৰ কাৰ্য সম্পাদন কৰে। বহুতো শাক-পাচলি পটাছিয়ামৰ মেট মৰা ভঁৰাল যি মৌল স্নায়ু সক্ৰিয় কৰি ৰখাত অতিশয় সৰবৰহী। শাক-পাচলিৰে ভৰপূৰ খাদ্য খালে অৱসাদে হেঁচা মাৰি নধৰে। লিখক: আনন্দ দেৱ গোস্বামী, দৈনিক অসম।